ToekomsVenster: Ek vertrou nie | Maroela Media
(Foto: Jess Bailey/Unsplash)
Ek sou julle kon bemoedig met my woorde, maar niksseggende woorde sou ek terughou. – Job 16:5
Dit is inderdaad so dat gesondheid 'n wonderbaarlike gawe is. Oorweeg dit gerus om die vraag, "hoe gaan dit met jou?", te antwoord met 'n dankbare "gesond en geseënd, dankie", in stede van die bekende en geykte "dit help nie om te kla nie".
Om die waarheid te sê, die meeste van ons het, in vergelyking met ander mense in ons omgewing en land, geen rede om te kla nie. Ons kla met die spreekwoordelike witbrood onder die arm. Ja, selfs ek is ook daaraan skuldig.
Ek luister na die luisteraars wat in bel op 'n bekende Afrikaanse radiostasie. Hulle reageer op 'n gesprek waar daar gesels word oor entstowwe en die onderskeie variante daarvan.
Daar word gesels oor die beskikbaarheid van die entstof, en of die beloftes van die owerheid daaroor 'n vae droom gaan bly. Die kenners is erkende en deurwinterde wetenskaplikes en werk met inligting wat deur navorsing, waar beskikbaar, ondersteun word.
Die luisteraars is egter wantrouig.
Daarmee wil ek nie suggereer dat Jan en alleman nie op 'n opinie geregtig is nie, inteendeel. Ek dink dit is een van die voordele van ons tyd, ons begin sê hoe ons voel en dink, en ons neem aan die gesprek deel.
Dit is die ongebreidelde wantroue as vertrekpunt wat my ietwat ontsenu.
Is ons konsekwent in ons wantroue? Wie verskaf ons inligting en hoe ingelig is ons werklik? Hoeveel daarvan is net praatjies om die braaivleisvuur, gerugte wat op sosiale media versprei en vir soetkoek opgeëet word, en het eintlik bitter min substansie?
Ek wil my verstuit om te sê dat vertroue in God ook vertroue in mekaar tot 'n sekere mate veronderstel.